उधर, कलेक्ट्रेट स्थित एडीएम प्रशासन के कक्ष में नगर निगम के महापौर पद के चुनाव के लिए बने नामांकन स्थल पर आज कोई भी परचा भरने नहीं पहुंचा। हालांकि यहां से सिंधु नगर निवासी सत्यप्रकाश श्रीवास्तव और मीरापुर बसहीं के ओमप्रकाश सिंह नामांकन फार्म अवश्य ले गए। वरुणापार जोन के 19 वार्डों के पार्षद पद पर चुनाव के बाबत जेपी मेहता इंटर कालेज में बने नामांकन स्थल से कुल 23 फार्म बिके। नगर पालिका परिषद रामनगर तथा नगर पंचायत गंगापुर के अध्यक्ष तथा वार्ड पार्षदों के चुनाव के लिए तहसील सदर में बने नामांकन स्थल से पार्षदों के 11 नामांकन फार्म बिके। दशाश्वमेध जोन के लिए राजकीय बालिका इंटर कालेज में बने नामांकन स्थल पर 20 वार्डों के लिए नामांकन होना है। पहले दिन आरक्षित वर्ग के लिए 13 और अनारक्षित वर्ग के लिए सात लोगों ने फार्म खरीदे। नामांकन स्थल पर पेयजल की व्यवस्था नहीं थी और न ही बैरिकेडिंग। चुनाव ड्यूटी में लगे अधिकारी-कर्मचारी भी देर से केंद्र पर पहुंचे। फोर्स की व्यवस्था भी नाकाफी थी। उधर, मैदागिन टाउनहाल नामांकन केंद्र पर दोपहर 12.30 तक आवेदन फार्म नहीं पहुंचा था। बीडीओ राजित राम मिश्रा और अन्य अधिकारी मौके पर पहुंच गए थे। सबसे पहले नशे में धुत एक व्यक्ति फार्म की जानकारी लेने पहुंचा। पुलिस बुलाकर उसे बाहर किया गया। यहां से 16 फार्म बेचे जाने की सूचना मिली। भेलूपुर जोन के लिए नामांकन केंद्र सीएम एंग्लो बंगाली इंटर कालेज में दिन भर सन्नाटा छाया रहा। इक्का-दुक्का लोग फार्म खरीदने आते रहे। शाम तक 17 फार्म बिके।